钦定古今图书集成/明伦汇编/氏族典/第208卷 > 曹仲达
## 钦定古今图书集成/明伦汇编/氏族典/第208卷 > 曹仲达

按《十国春秋》，吴越曹仲达，珪之子也。本名弘达，后避
孝献世子讳，更今名。仲达生于临平，当母坐蓐时，室
有紫光，家人咸异之。稍长，珪欲其习劳，品膳悉与仆
隶等，即严冬尚未挟纩，又日令运甓，以苦筋骨。寻为镇东军押牙。珪在苏州日，尝乞婚于睦州陈询，至是
遣仲达亲迎，卜之，曰：“陈非耦也，当聘他族，以致荣显。”
已而道过钱塘，武肃王奇其貌，遂以王妹俪焉。累授
台、处二州刺史。文穆王立，命仲达权知政事。及建国，
拜丞相，与沈崧、皮光业同秉国钧。《忠献王》即王位，仲
达复摄行军府事。时大赉诸军，军中言赐予不均，辄
大哗，举仗不受赐，诸将不复能制。仲达亲出阶谕之，
辞旨晓畅，皆释仗而拜。仲达性仁厚好施，食不兼味。
《文穆王》雅重之，每呼“丞相”而不名。卒年六十二谥曰
《安成》。